বরাবরই ভোর-ভোর ঘুম থেকে ওঠা তাঁর অভ্যাস। অতঃপরের কাজ আলিমুদ্দিনের ছাদে তাঁর পালিত বাগানে গাছের পরিচর্যা। সেই বাগান থেকে শাকসব্জি তুলে পাঠানো রান্নার জন্য। তার পরে কাগজ-পড়া দলের কাজ ইত্যাদি।
ইদানীং নাকি সেসব প্রায় বন্ধই হতে বসেছে বিমান বসুর! কারণ, মাথায় কাঁটার (আসলে জোটের) মুকুট পরে বসেছেন তিনি। 
রোজ ঘুম ভাঙলেই আসন-সমঝোতার জটিল পাটিগণিতের জালে জড়িয়ে পড়ছেন বিমান। তিনি রাজ্য সিপিএমের ‘অভিভাবক’। তিনি বামফ্রন্টেরও ‘অভিভাবক’ বটে। সেই সুবাদেই বেনজির বিড়ম্বনায় পড়েছেন বিমান। একদিকে নিজের দল সিপিএম। অন্যদিকে ফ্রন্টের শরিকেরা এবং  ‘নব্যবন্ধু’ কংগ্রেস। সিপিএম ছাড়া বাকি সকলেই বিমানের কাছে আসনের আব্দার নিয়ে আসছেন। সেই দাবিসমূহের মধ্যে ভারসাম্য রাখতে নাজেহাল হতে হচ্ছে বিমানকে।
পাটিগণিত বলছে, রাজ্যের ২৯৪টি বিধানসভা আসনের মধ্যে বামশরিক ফরওয়ার্ড ব্লকের প্রাপ্য ৩৪টি। সিপিআই এবং আরএসপি’কে দিতে হবে যথাক্রমে ১৪ এবং ২৩টি আসন। ফ্রন্টের ছোট শরিকদের আসনে কাটছাঁট করলে তারা তা মেনে নেবে না। আবার কংগ্রেস চেয়ে বসে আছে ১০০টি আসন! সকলের চাহিদা মেটাতে গেলে নিজের দল সিপিএমেরই আসনসংখ্যা কয়েক ডজন কমে যাবে! সে-ও কি কম বিড়ম্বনার? বিমানের রসিক এবং অনুজ সহকর্মীর কথায়, ‘‘আসনের জন্য দরকষাকষির খেলায় রেফারি হয়েছেন বিমান’দা। তিনি আমাদের দলের নেতা ঠিকই। কিন্তু এই খেলায় নিরপেক্ষতা বজায় রাখা অবশ্য কর্তব্য। যত দিন যাচ্ছে, বিমান’দার মাথায় কাঁটার মুকুট ততই চেপে বসছে।’’ 
দীর্ঘ ৬০ বছরের রাজনৈতিক জীবনে কংগ্রেসের বিরুদ্ধেই লড়াই করে এসেছেন বিমান। অতীতে কংগ্রেসের সঙ্গে সখ্যের কথা উঠলেই নাক সিঁটকেছেন। সেই প্রশ্নে বরাবর প্রকাশ কারাটের পাশে দাঁড়িয়ে ‘কট্টরপন্থী’ আখ্যা পেয়েছেন। সেই বিমানকেই আসন-সমঝোতা নিয়ে দৌত্য করতে হচ্ছে কংগ্রেসের সঙ্গে। কারণ, রাজ্যে বামেদের অস্তিত্বরক্ষার প্রয়োজন। বিমান-ঘনিষ্ঠেরা বলছেন, ওই কাজটা তিনি বুকের উপর পাথর রেখেই করছেন। এক সিপিএম নেতার কথায়, ‘‘গৌতম দেব যখন বিধানসভা ভোটে কংগ্রেসের সঙ্গে সমঝোতার প্রশ্ন প্রথম তুলেছিলেন, তাঁর উপর রীতিমতো রেগে গিয়েছিলেন বিমান’দা। কিন্তু সেই তাঁকেই কংগ্রেসের সঙ্গে আসন-সমঝোতায় গুরুত্বপূর্ণ ভূমিকা নিতে হচ্ছে। মন থেকে নিশ্চয়ই এই মেরু পরিবর্তন মানতে পারছেন না। ছায়ার বিরুদ্ধে যুদ্ধ কি সহজ!’’
বাম-কংগ্রেস আসন-সমঝোতা চূড়ান্ত হয়নি শুক্রবারেও। বস্তুত, এদিন কংগ্রেস বলেছে, সমঝোতা চূড়ান্ত না-হওয়া পর্যন্ত যেন বামেরা প্রার্থীতালিকা ঘোষণা না-করে। আবার বাম শরিকদের সাফ কথা, কংগ্রেসের হাইকম্যান্ড বামেদের সঙ্গে আসন-সমঝোতার ইচ্ছার কথা জানিয়ে দু’একদিনের মধ্যে বিজ্ঞপ্তি প্রকাশ না-করলে বামেদের উচিত দ্রুত প্রার্থীতালিকা ঘোষণা করে দেওয়া। 
‘দ্বিমুখী চাপে’ এগোবেন না পিছোবেন, ঠাহর করতে পারছেন না বিমান। থেমে থাকলে সময় গড়িয়ে যাবে। পিছিয়ে পড়বে বামেরা। এগিয়ে যাবেন মমতা বন্দ্যোপাধ্যায়। 


আশ্চর্য নয় যে, আসন-সমঝোতা নিয়ে প্রশ্ন উঠলেই মেজাজ হারাচ্ছেন বিবিধ চাপে ‘কিংকর্তব্যবিমূঢ়’ বিমান! সম্প্রতি ছয় বামদলের বৈঠকের শেষে কংগ্রেসের সঙ্গে সম্পর্কের প্রশ্নে বিরক্ত বিমান বলেছিলেন, ‘‘কংগ্রেসের পোকা আপনাদের মাথায় ঢুকে থাকলে আমি কিছু করতে পারব না!’’ তাঁর সহকর্মীদের একাংশের মতে, অস্তিত্বরক্ষার তাগিদে একদা অচ্ছুৎ কংগ্রেসকে পাশে পাওয়ার ‘বাধ্যবাধকতা’ও মানতে হয়েছে ‘কট্টরপন্থী’ বিমানকে। সিপিএমের রাজ্য সম্পাদকমণ্ডলীর এক সদস্যের কথায়, ‘‘শুধু যে মানতে হয়েছে, তা-ই নয়। কংগ্রেসের সঙ্গে আসন সমঝোতার বিষয়ে সূর্য’দাকে (রাজ্য সম্পাদক সূর্যকান্ত মিশ্র) উপদেশও দিতে হচ্ছে। আড়ালে আসন-সমঝোতা সংক্রান্ত আলোচনায়ও অংশ নিতে হচ্ছে।’’ আশ্চর্য নয় যে, বিমানের মেজাজ ইদানীং সর্বদা সপ্তমে।  
বৃহস্পতিবার পর্যন্ত বিমান ছিলেন বামফ্রন্টের অন্যতম প্রবীণ নেতা। ফরওয়ার্ড ব্লক রাজ্য সম্পাদক অশোক ঘোষের মৃত্যুর পর বিমানই এখন বামফ্রন্টের প্রবীণতম নেতা। ফলে সিপিএম নেতা হলেও ছোট শরিকদের প্রতি দায়িত্ব-কর্তব্য উভয়ই বেড়েছে তাঁর। এই জটিল এবং সমস্যা সঙ্কুল রাজনৈতিক আবহে জোট সমস্যার সমাধানে বিমান তাই ‘আত্মত্যাগের’ বার্তা দিয়েছেন কংগ্রেস ও বাম শরিকদের কাছে। বলেছেন, ‘‘বৃহত্তর ঐক্য গড়তে গেলে সিপিএম’কে বেশি ত্যাগ স্বীকার করতে হবে। কিন্তু শরিকদেরও ত্যাগ করতে হবে। আসনসংখ্যা তো আর বাড়ানো যাবে না!’’
বিমানের সহকর্মীদের বক্তব্য, ‘‘ওঁর কাজটা অতীতের সমস্ত ফ্রন্ট চেয়ারম্যানের থেকে কঠিন। কারণ, তাঁদের শুধু বাম শরিকদের সামলাতে হয়েছিল। বিমান’দাকে কংগ্রেসের আব্দারের কথাও মাথায় রাখতে হচ্ছে।’’ বর্ষীয়ান বিমানবাবুর উপর ভরসা রেখে তাঁর উপর প্রত্যাশার ‘চাপ’ও বাড়িয়ে দিয়েছে কংগ্রেস। প্রদেশ কংগ্রেসের এক নেতা যেমন বলেছেন, ‘‘সমঝোতার বিষয়ে বিমানবাবু খুবই আন্তরিক। কিন্তু উনি শরিকদলগুলির কাছেও দায়বদ্ধ। তাই শরিকনেতাদের বুঝিয়ে সমঝোতা পর্ব মসৃণ করতে চাইছেন।’’ 
মসৃণ হচ্ছে কি?
সম্প্রতি আলিমুদ্দিনে আরএসপি-সিপিএম দ্বিপাক্ষিক বৈঠকে বিমানের উপস্থিতিতেই আরএসপি নেতা ক্ষিতি গোস্বামী প্রশ্ন তোলেন, কংগ্রেসের সঙ্গে সিপিএমের জোট হয়ে গেলে ফ্রন্টকে অন্ধকারে রাখা হচ্ছে কেন? সূত্রের খবর, বিমান সেই প্রশ্নের উত্তর না-দিয়ে বল গড়িয়ে দেন সূর্যকান্তের দিকে। ক্ষিতিকে সূর্য বলেন, কংগ্রেসের তরফে আসন-সমঝোতার কোনও আনুষ্ঠানিক প্রস্তাব আসেনি। 
তবে সমঝোতায় ‘আন্তরিক’ বিমান যে আসন বণ্টন নিয়ে রীতিমতো চিন্তিত, তার ইঙ্গিত মিলেছে বৃহস্পতিবার বামফ্রন্টের বৈঠকে। অশোক ঘোষের মৃত্যুসংবাদ আসায় বৈঠক মাঝপথে শেষ করতে হয়েছিল বিমানকে। এক শরিক নেতার কথায়, ‘‘বৈঠকের শুরুতেই বিমান’দা জানিয়েছিলেন, আসন বণ্টন নিয়ে কোনও আলোচনা হবে না।’’ অতঃপর বিমান টেনে আনেন অধুনা-বিস্মৃত সমাজবাদী পার্টির নেতা তথা প্রাক্তন মন্ত্রী কিরণময় নন্দের ‘বেফাঁস’ একটি মন্তব্যের কথা। জানান, কিরণময় সম্প্রতি একটি কর্মিসভায় সিপিএম-বিরোধী মন্তব্য করেছেন। সমাজবাদী পার্টির নেতৃত্ব যাতে বিষয়টি খেয়াল রাখেন। তখন অতটা বোঝেননি। কিন্তু পরে এক শরিক নেতার উপলব্ধি, ‘‘আক্রমণই রক্ষণের সেরা উপায়। মনে হচ্ছে, কংগ্রেসের সঙ্গে সমঝোতা নিয়ে প্রশ্ন এড়াতেই বিমান’দা কৌশলমাফিক কিরণময়ের ব্যাপরটা টেনে এনেছিলেন।’’ 
আশ্চর্য নয়। মুকুট হলেও কাঁটার তো! রক্তক্ষরণ অতএব চলছেই।